Swendelaars steel bejaardes se toelaesArgieffoto Meer as 30 bejaardes is in Pretoria van hul welsynstoelaag beroof deur mense wat hulself as beamptes van Sassa voorgedoen het. “Die swendelaars het mense ouer as 70 geteiken in gebiede soos Temba, Stinkwater, Eersterust, Soshanguve en Ga-Rankuwa,” het Steve Mabona, woordvoerder van Sassa, gesê. “Die ‘beamptes’ het die bejaardes besoek onder die voorwendsel dat ‘n peiling gedoen word.” Die oues moes glo ‘n identiteitsdokument, Sassa-kaart en hul pinkode verskaf. “Die swendelaars het dan gesteelde onaktiewe kaarte aan die niksvermoedende bejaardes teruggegee.” Die grootste gedeelte van die geld is op 1 Oktober in Pretoria se middestad onttrek. Die bejaardes het eers besef hulle is beroof nadat hulle by Sassa-beamptes wou weet waarom hulle kaarte nie wou werk nie. Mabona doen ‘n beroep op begunstigdes om nie hul identiteitsnommers, kaarte of pinkodes aan enigiemand te verskaf nie. “Selfs ons beamptes mag nie die pinkode versoek nie.” Slagoffers word versoek om vir nuwe kaarte aansoek te doen en die saak by die polisie aan te meld.